Sakpas-idees vir Valentynsdag - Maroela Media
Valentynsdag hoef nie 'n duur storie te wees nie. Met 'n bietjie kreatiwiteit kan jy dié spesiale dag sommer meer spesiaal maak. Maroela Media het aan 'n paar idees gedink om jou te help met die beplanning van 'n romantiese dog koste-effektiewe dag.
'n Skattejag vir jou skat
'n Mens kan baie doen met 'n bietjie gom, papier en blinkertjies. Teken 'n kaart wat jou geliefde na 'n spesiale plek sal lei. Jy kan oulike leidrade vir elke punt uitdink, of selfs uitdagings wat hy of sy moet voltooi voordat die volgende punt bereik kan word. Dis opwindend en romanties, en jou kreatiwiteit en moeite sal baie waardeer word.
Fliekpiekniek in die tuin
Jy kort 'n laken, projektor, 'n matras of bank en stringliggies (fairy lights).
Verander jou agterplaas (of jou ouers se agterplaas) in jou eie persoonlike inry. Maak 'n laken tussen twee bome vas sodat julle onder die sterre kan fliek kyk. Die stringliggies skep 'n romantiese atmosfeer en iets te ete sal ook goed deug.
My liefde vir jou is soos die sterre in die hemelruim…
As jy nie lus is vir fliek-kyk nie, is sterre-kyk dalk reg in jou kraal. As jy skrikkerig is oor veiligheid in jou dorp, gaan lê sommer op jou grasperk of klim op jou huis se dak.
'n Foto spreek 'n duisend woorde
'n Pragtige foto is altyd welkom, maar as jy mooi kan skilder of teken (of iemand ken wat kan), skilder of teken 'n gunsteling-foto van jou en jou geliefde en sit dit in 'n pragtige raam. Dis meer spesiaal as 'n foto en sal julle liefde vir mekaar verewig.
Die korste pad na iemand se hart…
As 'n restaurant jou ore van jou kop af gaan vra vir 'n ordentlike maaltyd, sny sommer die middelman uit en kook self vir jou geliefde. Kyk gerus op Maroela Media se resepteblad vir idees – daar is 'n verskeidenheid om van te kies en keur.
Maak koepons wat jou geliefde kan gebruik. Jy kan enige iets op die koepons skryf, byvoorbeeld 1 x soen, 3 x koffies, 5 x drukkies of 2 x masserings.
Musiek, musiek, musiek!
Maak 'n musiek-album met liedjies wat presies sê hoe jy voel. Julle kan dit sommer saam luister om 'n romantiese atmosfeer te skep en jou geliefde kan dit oor en oor luister ná Valentynsdag. Of nog beter, as jy 'n instrument kan speel, doen die moeite om self 'n liedjie te skryf. Jy kan dit saam met jou romantiese ete vir nagereg vir jou geliefde aanbied.
'n Blom vir my blom
Gaan loop 'n draai in jou buurt en kyk of jou bure nie mooi blomme het nie. As jy so twee of drie blomme by elke buurman kan "leen", gaan jy 'n pragtige bos bymekaar kan kry. Moet net nie gevang word nie…
Hierdie is net 'n paar idees, maar daar is soveel goed wat jy kan doen wat glad nie baie geld gaan kos nie. Solank dit met liefde gedoen word, sal jou geliefde dit waardeer.